மீனவ நண்பன் திரைப்படத்தில் ஒரு பாட்டு இருக்கிறது.. ‘தரை மேல் பிறக்க வைத்தான். எங்களை கண்ணீரில் மிதக்க விட்டான்.’ இங்கு தரை என்பதற்கு பதிலாக மலை மேல் பிறக்க வைத்தான் என வார்த்தைகளை மாற்றிப் போட்டால் இந்த பாட்டு பொருந்திப் போகும் நீலகிரி மலையில் வாழும் மக்களுக்கு.. துயரமும், அவலமும் நிறைந்த வாழ்வியல் சூழல்.. ஆனால் மீண்டும் மீண்டும் நம்ப வைக்கப்படுகிறோம் நாம் “ நவீன “ இந்தியாவில்தான் வாழ்கிறோம் என்று.. இரண்டாவது சிரபுஞ்சி என்றழைக்கப்படும் தேவாலா என்றோரு சிற்றுரில் வசிக்கும் ஒரு பெண் சொல்கிறார்.. “ எங்கள் பிள்ளைகளுக்கான கல்விச் செலவில் மாதம் முன்னூறு ரூபாய்க்கு வாங்கும் மெழுகுவர்த்திகளையும் சேர்த்துக் கொள்ளுங்கள் ” என்று.. கூடலூர் – பந்தலூர் பகுதிகளில் இந்த வீட்டைப் போல பத்தாயிரத்திற்கும் மேலான வீடுகள் நிரந்தரமாகவே இருளில் மூழ்கிக் கிடக்கிறது. டிஜிட்டல் இந்தியா என்ற மோடியின் உரத்த முழக்கத்திற்கிடையே மின் இணைப்பேனும் தாருங்கள் என நாங்கள் இறைஞ்சுவது எவர் காதிலும் விழுவதேயில்லை.. மீண்டும் மீண்டும் மனு கொடுத்துக் கொண்டேயிருக்கிறோம்.. வனமும், இருளும், விலங்குகளும் சூழ்ந்த இடத்தில் மின்சார வெளிச்சமில்லாமல் ஒரு வாழ்க்கையை நினைத்து பாருங்கள்..